દહેગામ ઉત્કંઠેશ્વર જવાના રોડ ઉપર આવેલા પાલુન્દ્રા ગામ પાસે વન વે બ્રિજ છે. મેશ્વો નદી પરના આ પુલને પહોળો કરવાની કામગીરી પૂરજોશમાં ચાલી રહી છે. સાઈટ પર મજૂરો કામ કરતા હતા ત્યારે શુક્રવારે બપોરે ૧૨ વાગ્યાના અરસામાં ૫૫ વર્ષીય બુદ્ધસિંહ મનોરંજનસિંહ (રહે, પશ્ચિમ બંગાળ) પર લોખંડની એંગલ પડી હતી. માથામાં એંગલ વાગતા તેમને માથામાં ગંભીર ઈજાઓ થઇ હતી. ઇજાગ્રસ્ત બુદ્ધસિંહને રેફરલ હોસ્પિટલમાં સારવાર માટે લઇ જવામાં આવ્યા હતા, પરંતુ ફરજ પરના તબીબે તેમને મૃત જાહેર કર્યા હતા. આ બનાવની જાણ થતાં દહેગામ પોલીસે મૃતક્નું પીએમ કરાવી અકસ્માતે મોતનો ગુનો દાખલ કર્યો છે.